যুদ্ধের আঁচ রয়েছে। পাকিস্তানের প্রাক্তন অধিনায়ক জাভেদ মিয়াঁদাদ মনে করছেন, সীমান্ত পারের সন্ত্রাস বন্ধ করার জন্য ভারত ও পাকিস্তানের ক্রিকেটে ফেরা উচিৎ। মিয়াঁদাদের এহেন বক্তব্যকে পত্রপাঠ উড়িয়ে দিয়েছেন গৌতম গম্ভীর। উরি-সন্ত্রাসের পরে ভারত কোণঠাসা করতে নেমে পড়েছে পাকিস্তানকে। ভারতের প্রধানমন্ত্রী নরেন্দ্র মোদী ছেড়ে কথা বলেননি প্রতিবেশী দেশকে। বিদেশমন্ত্রী সুষমা স্বরাজও একহাত নিয়েছেন। এ হেন অগ্নিগর্ভ পরিবেশে পাকিস্তানকে খেলার মাঠেই সবক শেখাতে চলেছে বিরাট কোহলির ভারত। খেলার মাঠেই পাকিস্তানকে হারিয়ে একনম্বর টেস্ট খেলিয়ে দেশের সম্মান ছিনিয়ে নেবে ভারত।  
ইডেনে চলতি মাসের ৩০ তারিখ থেকে শুরু হচ্ছে ভারত ও নিউজিল্যান্ডের দ্বিতীয় টেস্ট। আর এই টেস্টে ভারত জিতে গেলেই কিন্তু আইসিসি-র বিচারে সেরা টেস্ট দলের শিরোপা পাবে কোহলির ভারত। ইডেন টেস্টে জিতলে তিন টেস্টের সিরিজ জিতে নেবে ভারত। আর তার ফলেই একনম্বর টেস্ট খেলিয়ে দেশ হিসেবে স্বীকৃতি পাবে কোহলির ভারত। প্রথম টেস্টে কিউয়িদের ধরাশায়ী করেছে ভারত। আইসিসি-র ক্রমতালিকায় ভারত এখন দ্বিতীয় দল। প্রথমে রয়েছে পাকিস্তান। মিসবা উল হকের দলের পয়েন্ট ১১১। ভারতের পয়েন্ট ১১০। ঠিক এক পয়েন্ট পিছিয়ে ভারত। ইডেনে  জিতে যেতে পারলেই কিন্তু একনম্বরের শিরোপা উঠবে ভারতের মাথায়। সেক্ষেত্রে পাকিস্তানকে হারাবে ভারত।